Roja 116’ine ya grevê vêşanîye yê Leyla Guvene de  wekîla Amedî Dersim Dage zî tede 6 endamanê HPD’yî dest bi grevê vêşanîye kerd.
HDP’yî bi eşkerayîyêk da zanayene ke wekîle Dersim Dage û endamê partîye Bîlal Ozger, Îsmet Yildiz, Salîh Canseven, Salî Tekîn û Sevîcan Yaşare ewro Amed de dest bi grevê vêşanîye yê bêdem û bêagêrayîşî kerd.
Eşkerayîya ke Salona Konferansî ya Vedat Aydinî de ameye dayene hemserekê Pêroyê DBP’yî  Mehmet Arslan û xeylî parlamenterê HDP’yî  tewrê ci bîyî.
Mehmet Aslanî bale ante grevê vêşanîye û tecrîdî ser û va: ‘‘ Bi qetilkerdişê Kurdan aşitîye û azadîye nînê na herre.   Şarê Kurdî tecrîdê serê Ocalanî qebûl nêkeno. Ganî  heme hetê demokrat û welatperwerî xoverdayîşê Kurdan rê wayîr bivejê û waştişê xoverdayoxan cade berê ca. Heta ke tecrîd mêro wedartene çalakîyî bi girdbîyayîşî do vila bibê.‘‘
Dersim Dage zî Leyla Guvene û heme xoverdayoxê grevê vêşanîye silam kerdî û va: ‘‘Waştişê Guvene waştişê ma yê. Coka ma zî dest bi grevî  kenî. Xoverdayîş tarîxê ma yo. Sere de Birêz Ocalan heta ke tecrîdê serê cinîyan ciwanan mêro wedartene no xoverdayîş do dewam bikero. Peynîya ci senî bena wa bibo  no xoverdayîş do ser bikewo. Biciwîyo Leyla Guvene, biciwîyo xoverdayîşê zîndanan , biciwîyo xoverdayîş.‘‘
